Summary: O presidente francés agacha as orellas perante o Pacto de estabilidade de Merkel. Anuncia que flexibilizará o mercado laboral, revisa á baixa as previsións de crecemento e mantén a taxa do 75% para quen cobra máis dun millón ao ano

O presidente francés, François Hollande, valeuse do telexornal do serán para pedir á cidadanía "o esforzo económico máis grande dos últimos 30 anos: hai que atopar 30 mil millóns", espetou. O home que se vendeu como a alternativa ás políticas neoliberais e aos axustes antisociais que impuña Nicolas Sarkozy ao ditado de Angela Merkel vén de deixar claro agora que a súa fidelidade ao Pacto de estabilidade existe. Só se adiaron os prazos. Segundo informa a prensa internacional, Hollande revisou á baixa a previsión de crecemento da economía do estado francés para 2013, pasando do 1,2% ao 0,8%. Dixo que lle cumprían algo máis de 30 mil millóns para facer cadrar as contas, e falou da necesidade de proceder a unha reforma do mercado de traballo "para que sexa máis flexíbel", coa promesa de crear 100 mil empregos de aquí a finais de ano e "invertir a curva do paro". Bruxelas puxo deberes: levar o déficit ao 3% en 2013. Por tanto, toca aforrar: 15 mil millóns virán da subida de impostos, até 10 mil millóns da contención do gasto público --recortes--, 2.500 na seguridade social e 5 mil das medidas que xa anunciara en xullo, como taxar as horas extras. Dixo Hollande que non tocaría a educación, e que a medida de cobrar unha taxa do 75% a quen gañe máis dun millón ao ano non terá excepcións.


Summary: Se o Sergas anunciaba antonte que Coristanco subía a nivel alto, onte poñíalle o Nivel medio de restricións aos Concellos de Carballo e A Laracha (como xa está Carnota). As normas (a hostalería só poderá abrir ao 30% no interior e o 50% nas terrazas) entrarán en vigor dende este venres. Carballo, con 39 casos, ten unha incidencia acumulada a 14 días de 124 novos casos por 100.000 habitantes nos últimos 14 días polos 158 da Laracha. Máis novas sobre o covid 28-04-21: COVID: Coristanco sube este venres ao nivel alto de restricións. 28-04-21: COVID: O Sergas prepara outro cribado no IES da Laracha ante o repunte de casos en toda a comarca. 26-04-2021: Coronavirus: Carnota pasa a nivel medio e o Sergas fai cribados en Carnota, Carballo e Vimianzo. 23-04-2021: O Sergas realizará mañá un cribado en Vimianzo ante o repunte de casos. 21-04-2021: Lixeiro repunte na comarca. 12-04-2021: Un só caso positivo nos centros de ensino da comarca. 07-04-2021: Todos os Concellos da Costa quedan en nivel baixo de restricións. 22-03-2021: COVID: Os maiores de 80 anos da comarca xa reciben a segunda dose . 17-03-2021: COVID: A hostalería poderá abrir ata as 21:00. 15-03-2021: COVID: A Costa da Morte baixa dos 100 05-03-2021: COVID: Ningunha aula pechada nos apenas 13 centros afectados da Costa da Morte. 02-03-2021: COVID: A pandemia marca os seus mínimos 22-02-2021: COVID: O cribado de Carballo reafirma a tendencia á baixa. 22-02-2021: Primeiro día de vacinación á veciñanza maior de 80 anos no Centro de Saúde de Muros


Summary: Decembro 2018: 3.000 persoas volveron colocar a Mazaricos no centro do sector lácteo galego. Marzo 2018: Unha abarrotada Poxa de Xovencas e a degustación dun tenreiro frisón completan unha gran Semana do Leite en Santa Comba.

Este mes de marzo Santa Comba volverá convertirse no centro do sector gandeiro galego. A II Semana do Leite terá o seu cumio na XIX Poxa de Xovencas de Raza Frisona, que se celebrará o 9 de marzo a partir das 11:00h da mañá no Recinto Feiral. Os mellores animais desfilarán por Santa Comba para despois, a partir das 14:30h, poder disfrutar dunha degustación de tenreiro frisón e filloas.


Hai unha semana visitou a Galiza nosa Mamadou Dia, un mozo senegalés que en maio de 2006, con a penas 23 anos, decidiu xunto con outros oitenta irmáns africanos embarcar nun caiuco ao sur de Dakar. O obxectivo, as illas Canarias. Viaxou, coma tantos, "atraído polo desolado soño do inexistente Dorado que Occidente lles vendeu", que dicía Thomas Sankara. E logrouno. Tras oito días de penurias, nos que perderon un deses aventureiros polo camiño, arribou a La Gomera. "El Dorado"? Non había tal. Hai unha semana visitou a Galiza nosa Mamadou Dia, un mozo senegalés que en maio de 2006, con a penas 23 anos, decidiu xunto con outros oitenta irmáns africanos embarcar nun caiuco ao sur de Dakar Dia relatou sete anos despois a súa historia nun libro, 3052. Perseguindo un soño, co que agora dá intensas e intelixentes paroladas sobre as causas que levan aos migrantes africanos a arriscar a vida dese xeito, sobre as insufríbeis condicións que se atopan os que chegan e, especialmente, sobre a necesidade de que os africanos e as africanas entendan que o seu futuro está en África, que alí teñen oportunidades. Entrementres, prepara a súa viaxe de volta, logo de fundar, grazas á recadación do libro, unha ONG –Hahatay– para levar proxectos de ecodesenvolvemento á súa xente de Gandiol, unha ampla comunidade rural do norte de Senegal. Hahatay son risas en Gandiol. O pasado venres espertamos, case como cada día, con titulares e artigos na prensa que máis que informar fomentan o odio e a incomprensión humana. A Europa Fortaleza na súa máxima expresión. "Un centenar de sin papeles salta la valla fronteriza y logran llegar a Melilla", di El País. "El mayor asalto a la valla desde 2005", relatan en El Mundo. "Asalto masivo", escriben en La Razón. Fálannos de mafias, de presión migratoria, de lanzamento de "pedras, paos e botellas" aos axentes da Guardia Civil. Si, aos dese corpo de seguridade que hai tres semanas os recibiu a tiros nas augas de Ceuta. Quince mortos. Quince asasinatos. En Senegal, como en moitas outras partes de África, o modelo de empresas mixtas e a venda de dereitos de pesca eliminou en só 15 anos toda a pesca local e con ela o principal medio de obtención de proteínas desas comunidades Dia, que ten unha privilexiada cabeza, cóntanos no seu libro como súa nai, Khadija, tiña hai anos dúas pateras e era vendedora de peixe. Así lograba manter, con dificultades mais con dignidade, unha familia tradicional polígama de 25 irmáns. Grazas a ela Dia logrou, por exemplo, diplomarse na Universidade Cheikh Anta Diop de Dakar. Pero especialmente a partir da década de 1990, a chegada de empresas españolas e chinesas dedicadas á pesca, en conivencia con inefábeis gobernos de aquí e de alá e esas institucións financeiras internacionais que matan coa arma da débeda, enviaron á familia de Dia e a todo Gandiol a xogar coa miseria. "Quen organizan as viaxes en Senegal son de todo menos mafiosos. Mafiosos son os gobernos que asinaron os contratos para limpar o fondo marítimo senegalés. Isto trouxo como consecuencia que cando xurdiu a oportunidade de marchar a Europa en caiuco, aproveitaran para en lugar de ir pescar, porque non había peixes, facer negocio coas súas barcas", afirma Mamadou. O libro de Dia Mamadou está escrito en memoria dos, como mínimo, 17.000 mozos e mozas de África que deixamos morrer, quer no mar quer no deserto, tan só entre 2000 e 2009 E o certo é, que segundo datos do Observatorio da Débeda na Globalización (ODG), en Senegal, como en moitas outras partes de África, o modelo de empresas mixtas e a venda de dereitos de pesca eliminou en só 15 anos toda a pesca local e con ela o principal medio de obtención de proteínas desas comunidades. Exterminouse o equilibrio sociocultural da rexión e o medio de vida de máis de 47.000 familias dedicadas á pesca artesanal só no Senegal. O dato, coido eu, non estaría de máis para completar a "información" xornalística que disque nos achegan. O libro de Dia Mamadou está escrito en memoria dos, como mínimo, 17.000 mozos e mozas de África que deixamos morrer, quer no mar quer no deserto, tan só entre 2000 e 2009. Dous centos deles eran de Gandiol. Só procuraban unha oportunidade. "Quen nos impiden vivir en África son os mesmos que nos impiden vivir en Europa ou en calquera curruncho do mundo, os capitalistas, as multinacionais, os bancos…", escribiu no seu día o antedito Sankara. Son heroes. Heroes africanos. Heroes chegados do berce da humanidade. E aos heroes nin se lles despreza, nin se lles detén, nin se lles dispara. Aos heroes réndeselles homenaxe. Aos heroes abrénselles as portas Non falamos pois de "sen papeis", nin de "clandestinos", nin de "ilegais", nin de "delicuentes", e oito menos de "ladróns de benestar". Non. Os que chegan e os que quedaron no intento non son nada diso. Son heroes. Heroes africanos. Heroes chegados do berce da humanidade. E aos heroes nin se lles despreza, nin se lles detén, nin se lles dispara. Aos heroes réndeselles homenaxe. Aos heroes abrénselles as portas. Máis información, neste enlace


Summary: O presidente galego aposta agora por apartar o PSOE de Andalucía tras dicir que as coalicións "non teñen tanto de democrático e nada de ético" se nelas non participa a lista máis votada, tese que impediría o goberno do PP tras os resultados deste domingo O presidente asegura que Vox "é un produto da esquerda" á que culpa do auxe da extrema dereita, contra a que alerta a oposición O ascenso de Vox dálle á dereita a maioría absoluta en Andalucía

O presidente galego aposta agora por apartar o PSOE de Andalucía tras dicir que as coalicións "non teñen tanto de democrático e nada de ético" se nelas non participa a lista máis votada, tese que impediría o goberno do PP tras os resultados deste domingo"Se un candidato á presidencia dunha comunidade autónoma ten máis escanos, máis votos, máis porcentaxe de apoio electoral, debe ter un plus para formar goberno". A frase, que de aplicarse ás elección andaluzas deste domingo primaría as posibilidades da socialista Susana Díaz de repetir na presidencia da Junta por ser a candidata máis votada fronte á suma de escanos das dereitas que podería elixir ao popular Juan Manuel Moreno, é de Alberto Núñez Feijóo. Pronunciouna o pasado 8 de febreiro, pero non é anecdótica xa que son constantes as súas apelacións a "que goberne a lista máis votada" e mesmo criticando a falta de ética das coalicións cando nelas non participa a formación gañadora duns comicios. Pola contra, nas súas primeiras declaracións este luns tras as eleccións andaluzas, a visión do presidente galego xa é distinta. Segundo Feijóo, este domingo co seu voto os andaluces, malia elixir como primeira forza ao PSOE, "dixéronlle á esquerda que non queren que siga gobernando e hai unha opción clarísima para que haxa un goberno distinto", opción que só pasaría por que non goberne a lista máis votada.Feijóo, único presidente dunha comunidade autónoma que vén gobernando con maioría absoluta, que el identifica con estabilidade, vén queixándose hai anos do sistema parlamentarista que rexe as administracións estatal, autonómicas e locais e que dá as súas presidencias ao candidato que obteña máis apoios dos partidos representados nas súas respectivas cámaras, o que fai que este non sempre sexa o máis votado pola cidadanía. Esa circunstancia facilitaría agora a conformación dun goberno de dereitas en Andalucía malia que a socialista Díaz foi a máis votada, pero non é o modelo que lle gusta a Feijóo, máis preocupado nestes anos das coalicións de grupos de esquerdas que impiden que o PP goberne numerosos concellos malia ser a forza máis votada se non obtén a maioría absoluta, ameaza que sempre pendeu sobre el mesmo en sucesivos comicios autonómicos. Por iso, é recorrente a súa defensa dunha reforma do sistema electoral que prime o partido máis votado, o que na situación actual beneficiaría en Andalucía aos socialistas."Facilitar que goberne o que gañe as eleccións é un principio que debería inspirar calquera lei electoral", considera FeijóoXa na campaña das autonómicas andaluzas de 2015 Feijóo se queixara do ocorrido nos anteriores comicios de 2012, nos que o PP fora o partido máis votado en Andalucía pero o PSOE revalidara a presidencia da Junta tras un pacto con Esquerda Unida. Iso fixo que ao seu ver o seu partido se convertese no "máis democrático" ao pasar "tres anos na oposición" malia ser a forza con máis votos. Tras os comicios autonómicos e municipais daquel ano, Feijóo chegou a asegurar que "as coalicións están no ADN do PP", pero que eses acordos "non teñen tanto de democrático e nada de ético" se neles non participa a forza máis votada.A comezos deste ano, cando Podemos e Ciudadanos lanzaron diversas propostas de reforma das leis electorais, Feijóo volveu lembrar as súas teses. Foi nunha rolda de prensa tras a reunión semanal do Goberno galego do 8 de febreiro, ao preguntárselle por esas propostas, cando Feijóo fixo unha das exposicións máis detalladas das súas teses asegurando que a reforma electoral si é "unha asignatura pendente en España" pero "para facilitar que goberne a lista máis votada".Para o presidente galego, que goberne a lista máis votada "facilita a gobernabilidade do noso país e iso facilita unha vez máis o respecto ás institucións e aos resultados políticos""É coñecida a miña opinión de que si creo que é bo modificar a lei electoral, é unha lei electoral que veu funcionando nos últimos 40 anos pero que lamentablemente os consensos que a inspiraban foron rotos como consecuencia de que en España deixamos de ter como costume deixar gobernar ao que gaña e gobernar unha coalición de partidos que perden", comezou Feijóo, salientando que ese principio debera ser de aplicación case directa no caso das eleccións municipais pero estendéndoo tamén a outros comicios. "Baixo ese principio creo que hai que facer un axuste na lei electoral no que se refire a comunidades autónomas e administración xeral do Estado dándolle un plus aos partidos políticos que obteñen máis representación, máis escanos", dixo, xa que "facilitar que goberne o que gañe as eleccións é un principio que debería inspirar calquera lei electoral", poñendo mesmo como exemplo o caso de Grecia, que outorga ese plus de escanos á formación máis votada.As reiteradas apelacións de Feijóo a que goberne a forza máis votada veríanse confrontadas en Andalucía coa súa consideración de que a Transición non se pode dar por completada alí ata que o PSOE deixe a JuntaE foi a continuación cando dixo a frase de que "se un candidato á presidencia dunha comunidade autónoma ten máis escanos, máis votos, máis porcentaxe de apoio electoral, debe ter un plus para formar goberno" -cuestións todas que se producirían con Susana Díaz no caso de Andalucía- xa que "iso facilita a gobernabilidade do noso país e iso facilita unha vez máis o respecto ás institucións e aos resultados políticos".Esa defensa de que goberne o candidato da formación máis votada nas urnas e contra os acordos de "perdedores" acrecentouse tras a moción de censura coa que en xuño Pedro Sánchez apartou a Mariano Rajoy do Goberno central malia contar o PSOE con cincuenta deputados menos que o PP. Pero as reiteradas apelacións de Feijóo á necesidade de que goberne a forza máis votada veríanse confrontadas en Andalucía con outra das teses do presidente, a de que a Transición non se poderá dar por completada alí ata que o PSOE deixe o goberno autonómico.


Summary: Despois do Consello de Goberno da Xunta desta sexta feira, Feixoo anunciou que a Xunta tratará de que o Tribunal Constitucional non continúe coa suspensión de parte dos artigos da modificación á lei de saúde da Galiza, ademais de amosarse confiado de que por medio da negociación poderán fechar un acordo.

A Xunta da Galiza impugnará o recurso de inconstitucionalidade presentado polo Goberno do Estado no Tribunal Constitucional contra a modificación da Lei galega de saúde que entrou en vigor o 25 de febreiro deste ano, anunciou onte Alberto Núñez Feixoo, presidente da Galiza, despois do Consello de Goberno. Démoslle "luz verde á asesoría xurídica xeral para que defenda no Constitucional" a lei orgánica, apuntou Feixoo, malia que agardou "que non sexa preciso", pois confía en chegar a un acordo, despois de desenvolverse onte mesmo unha nova xuntanza co Estado, de carácter técnico, como as que se veñen dando desde o 19 de abril. Tamén solicitou ao Estado que retire o recurso ao Constitucional, e responsabilizou o Goberno español da suspensión, defendendo que o tribunal non tiña outra opción que anular algúns apartados da lei se finalmente chegaba o recurso. Ademais, vencellou a aplicación integral do novo texto da Lei de saúde coa aprobación polo Tribunal Superior de Xustiza da Galiza das medidas necesarias para controlar a pandemia de Covid-19. Feixoo defendeu que a norma "non obriga a vacinar cunha ou outra vacina", e salientou que o proceso de vacinación na Galiza é igual que no resto do Estado, e que incluso nos casos nos que están en contra das decisións do Consello Interterritorial de Saúde -como non inocular a segunda dose de AstraZeneca- cumpriron os compromisos. A lei aprobada en solitario polo PP no Parlamento da Galiza modifica a lei do 2008, e introduce mudanzas en artigos como o 38, cuxo apartado cinco foi suspendido por recoller o "sometemento a medidas profilácticas de prevención da enfermidade, incluída a vacinación ou inmunización". Por outra banda, o Goberno galego tamén aprobou un aumento da retribución entre o 5% e o 6% para o persoal sanitario que cumpre os requisitos de carreira administrativa, así como un novo nivel profesional. Pacto por Ferrol Outros dos aspectos que se trataron na rolda de prensa foi o Pacto de Estado por Ferrol, unha iniciativa para "impulsar o polo enerxético" da comarca de Ferrolterra, cunha serie de propostas que se enviarán a partir da segunda feira ao Goberno do Estado, dos concellos e a Deputación da Coruña para fechar o acordo. O plan, no que segundo Feixoo se implicaron todos os departamentos da Xunta, foi debatido a finais da semana pasada coa vicepresidenta segunda do Estado, Nadia Calviño, e ademais do reforzamento dos servizos públicos céntrase en proxectos como o pulo ao desenvolvemento da produción eólica mariña, de hidróxeno verde, á produción de biocombustíbel nas Pontes ou de gas licuado en Mugardos. Queixas polas vacinas Aínda que nun primeiro momento, Feixoo anunciara que as persoas entre 66 e 69 anos ían ser vacinadas con Pfizer, usuarias e enfermeiras da área sanitaria de Pontevedra informaban estes días do uso de AstraZeneca nesta franxa, polo que Feixoo pediu desculpas. Con posterioridade, a Xunta indicou que nese rango de idade, por decisión do Consello Interterritorial, empregan Pfizer, AstraZeneca e Moderna.


A historiografía española desenvolveu, dende mediados do século XIX, unha liña de relato motivado en razóns políticas que minusvaloraba a importancia da historia de Galicia, considerada mero apéndice, primeiro de Asturias e León, despois de Castela. A historiografía española desenvolveu, dende mediados do século XIX, unha liña de relato motivado en razóns políticas que minusvaloraba a importancia da historia de Galicia No século III os romanos crearon a provincia de Gallaecia,que integraba o actual norte de Portugal, Asturias, Cantabria, León e parte de Castela, chegando dicir Paulo Orosio a principios do século V que "cántabros e astures son parte da provincia de Gallaecia". A primeiros do século V os suevos pactaron cos galegoromanos para fundaren o primeiro reino da historia da Europa occidental, con capital en Braga, que durou dous séculos que chantaron os alicerces da división parroquial do País e de moitos outros caracteres como pobo de noso. Os árabes invadiron a Península no 711, mais nunca ocuparon Galicia, polo que a nosa historia descoñece os termos reconquista e repoboación que definiron a historia castelá. Os cronistas árabes non coñeceron un Reino de astures nin leoneses, senón o Reino de Galicia. Un Reino afortalado coa invención do corpo do apóstolo Santiago e onde os propios reis buscaron sedes na estrema oriental pouco poboada do Reino (Oviedo, León), na procura de coutar a influencia da Mitra compostelá e dos restantes bispos e condes galegos. Verdade que non lles contaron sempre esta historia? Pois, con máis ou menos matices, é real e compre coñecela para saber de onde vimos, malia que o ministro Wert vaia arrincala outravolta nos plans de estudo que quere comúns para toda España Fulcrais para Galicia foron os seus reis Afonso VII Raimúndez, Fernando II e Afonso VIII. Estes últimos dous reconciliaron Galicia co mar, recoñecendo as vilas de Viveiro, Baiona, Noia e A Coruña. Portugal independizouse de Galicia no 1128 e o Reino pasou ao rei castelán Fernando III no 1230. Malia que esta era unha simple unión persoal, Galicia foi xogando menos na Península e perdeu nas súas escollas contra os Trastamara no século XIV e contra a raíña Isabel a fins do século XV. Velaí a dureza da represión da Católica sobre os galegos partidarios da excelentísima dona Xoana. Represión que marcou a fin da semiindependencia do Reino de Galicia. Verdade que non lles contaron sempre esta historia? Pois, con máis ou menos matices, é real e compre coñecela para saber de onde vimos, malia que o ministro Wert vaia arrincala outravolta nos plans de estudo que quere comúns para toda España. Unha España que foi, é e será plurinacional ou non será.


Summary: A empresa pública, dirixida pola ex-conselleira Rocío Mosquera, rexeita realizar probas que non sexan resonancias magnéticas. A CIG esixe a completa integración da compañía na estrutura sanitaria da área viguesa para evitar situacións coma a vivida este martes no Hospital Álvaro Cunqueiro e alerta da extensión do modelo privatizador

Doce pacientes de Oncoloxía do Hospital Álvaro Cunqueiro de Vigo (CHUVI) que foran citados este martes para a realización de TAC tiveron que marchar ás súas casas sen poder levar a cabo os escáneres por mor da negativa da empresa pública Galaria a realizar as probas. Outras dúas persoas conseguiron completar os TAC previstos grazas á intervención dunha radióloga do CHUVI que quedara con algúns ocos na súa axenda. A explicación oficial ofrecida polo SERGAS é que se tratou dunha "confusión" do profesional encargado de realizar as probas. Porén, os sindicatos médicos subliñan que se trata dun problema estrutural, motivado pola non integración de Galaria na estrutura sanitaria da área viguesa. Galaria é unha empresa pública de xestión de alta tecnoloxía médica, froito da reconversión no ano 2008 da antiga Medtec, creada en 1996 como unha sociedade anónima de capital público e sinalada como unha das punta de lanza da privatización sanitaria en Galicia. En decembro do pasado ano a ex conselleira de Sanidade Rocío Mosquera foi colocada a dedo á fronte de Galaria. Dende hai anos Galaria é a encargada da realización de resonancias magnéticas da área sanitaria de Vigo. No ano 2016 a Consellería de Sanidade (con Jesús Vázquez Almuiña á fronte) decidiu a integración funcional da resonancia de Galaria no servizo de radioloxía do CHUVI, algo que nese momento foi moi criticado pola CIG, que acusou o SERGAS de "reinventar as súas fórmulas de xestión co obxectivo de manter estes chiringuitos e aos seus acólitos con contratos de alta dirección". Esta integración funcional ía permitir que por primeira vez os servizos de radioloxía da área sanitaria de Vigo puidesen facer resonancias magnéticas (antes as probas eran realizadas en exclusiva por Galaria) e, a cambio, Galaria levaría cabo TACs ou ecografías, unhas tarefas para as que se permitiu contratar a dous radiólogos adicionais. Porén, este martes a empresa negouse a asumir exploracións que non fosen resonancias magnéticas. CIG-Saúde esixe a completa integración da resonancia magnética "máxime cando o propio Xerente do SERGAS ten recoñecido que os equipamentos que utiliza Galaria son propiedade do SERGAS e as probas diagnosticas quen as fai é persoal estatutario" CIG-Saúde esixe a completa integración (máis aló da actual "integración funcional") da resonancia magnética, xestionada por Galaria, na Estrutura de Xestión Integrada (EOXI) de Vigo "máxime cando o propio Xerente do SERGAS ten recoñecido que os equipamentos que utiliza Galaria son propiedade do SERGAS e as probas diagnosticas quen as fai é persoal estatutario". O sindicato salienta que "a integración funcional posta en marcha no ano 2016 non está a permitir unha verdadeira integración da labor asistencial" e que "as consecuencias desta falta de integración comezan a afectar, dun xeito pouco tolerable, ás persoas citadas para realizar determinadas exploracións radiolóxicas", subliña Manolo Moreira, secretario comarcal de CIG-Saúde en Vigo. Na área sanitaria de Vigo realízanse o dobre de resonancias magnéticas que na Coruña ou Compostela, contando con hospitais de tamaño semellante, cobrando Galaria uns 120 euros por proba O sindicato denuncia que a actual situación ("a non integración real") consolida a permanencia do modelo organizativo e retributivo de Galaria, no que se paga por informes radiolóxicos efectuados en oposición ao modelo de prestación da sanidade pública, guiado polo interese público". Lembra que na área sanitaria de Vigo se realizan o dobre de resonancias magnéticas que na Coruña ou Compostela, contando con hospitais de tamaño semellante. Esta situación xa fora denunciada hai anos polo Consello de Contas que analizando os datos de 2012 alertaba de "desproporcionadas diferenzas" entre Vigo e o resto de Galicia na realización destas probas. As diferenzas mantivéronse en cifras equivalentes nos anos seguintes. Por cada resonancia o CHUVI págalle a Galaria unha tarifa media duns 120 euros, o que supón un pagamento anual de máis de 3 millóns de euros CIG-Saúde esixe que o SERGAS "faga valer que Galaria é un medio creado pola propia administración e que debería estar ao seu servizo CIG-Saúde esixe que o SERGAS "faga valer que Galaria é un medio creado pola propia administración e que debería estar ao seu servizo, e a súa existencia non é un fin en si mesmo, senón que debería estar condicionada á función que desempeña". Ademais, lembra a escasa efectividade de organizar os servizos de diagnóstico por sistema e reclama que as e os profesionais teñan (como sucede noutros lugares) "a posibilidade de aplicar diferentes técnicas diagnósticas sobre o mesmo paciente e poder facer un informe integrado que achegue máis valor para o diagnóstico". Meses de denuncias O sindicato leva meses denunciando a actual situación e alertando dos efectos prexudiciais para os e as pacientes que podía ter a negativa de Galaria a realizar TACs e ecografías. De igual xeito, o pasado 5 de abril a maior parte dos e das profesionais do servizo de Radioloxía da área sanitaria viguesa asinaron un escrito no que pedían "a integración real e completa dos profesionais de Galaria, feito que ata agora non sucedeu" e alertaban da realización de resonancias magnéticas excesivas por parte da empresa. O sindicato alerta dende hai meses dunha operación para integrar o servizo de radioloxía nunha superestrutura na que o modelo organizativo será o de Galaria CIG-Saúde alertaba ademais das negociacións que mantiñan a Xerencia e a Dirección de Galaria para activar a Área de Servizo Compartido de Diagnóstico por Imaxe (que xa estaba creada pero que non fora desenvolvida). O obxectivo desta operación sería integrar o servizo de radioloxía nunha superestrutura na que o modelo organizativo será o de Galaria, aínda que formalmente á súa fronte continuase o Xefe de Servizo de Radioloxía da EOXI de Vigo. A manobra, denunciaba o sindicato, consolidaba o modelo retributivo de Galaria, no que se paga por informes radiolóxicos efectuados, e establecendo uns contidos mínimos do traballo a realizar durante a xornada ordinaria por cada facultativo, remunerando a un custo estándar unicamente a actividade que excede á pactada como ordinaria. Para CIG-Saúde isto suporía "un cambio de modelo cara a un funcionamento equivalente a un servizo privatizado" e o conxunto do documento implicaría "a privatización do Servizo de Radioloxía da EOXI de Vigo porque supón extrapolar o modelo de Galaria a todo o Servizo de Radioloxía".


Summary: Obxectivos e problemáticas do programa Next Generation na Galiza .

Ante a acumulación de desventuras económicas debidas á concatenación da Gran Recesión coa pandemia de SARS-CoV2, a Unión Europea (UE) decidiu pór en marcha instrumentos anticíclicos para tratar de contrarrestar os devastadores efectos socioeconómicos acaecidos. En concreto, un instrumento da UE destaca sobre os demais: os fondos Next Generation EU. Os fondos Next Generation EU son un instrumento temporal concibido para impulsar a recuperación e modernización económica e que foi dotado con 750.000 millóns de euros para os 27 estados membros durante o período 2021-2024. Para isto, Next Generation EU contará cunha serie de mecanismos que permitirán a súa instrumentalización: a) O Mecanismo Europeo de Recuperación e Resiliencia (dotado con 672.500 millóns de euros), consistente en préstamos e subvencións destinados a mitigar o impacto económico e social da pandemia e a promover a sostibilidade e resiliencia fronte ás transicións ecolóxica e dixital; b) O mecanismo React-UE, baseado en Axudas á Recuperación para a Cohesión e os Territorios para contribuír á recuperación ecolóxica, dixital e resiliente da economía (47.500 millóns de euros); c) Ademais, Next Generation EU aportará fondos adicionais a outros programas ou fondos europeos, como Horizonte 2020, InvestEU, Desenvolvemento Rural ou o Fondo de Transición Xusta (FTX). Segundo as estimacións actuais, dos tres cuartos de billón de euros asignados a Next Generation EU, uns 140.000 millóns de euros serán destinados ao conxunto do Estado español, que, como contrapartida a estas axudas e ao Brexit, incrementou as súas achegas ao orzamento comunitario. Mentres, para Galiza a contía percibida situarase arredor dos 9.400 millóns de euros, asignados principalmente en función da participación da economía galega no PIB estatal. Non obstante, a execución deste suposto "maná" de Fondos Europeos na Galiza non estará exenta de dificultades. En efecto, dous dos principais retos que se deberán enfrontar son: a) a produtividade dos investimentos no proceso de reconstrución e modernización económica, e b) a recuperación de certo nivel de cohesión e igualdade. Con esta idea de fondo, son varias as problemáticas de eficacia e eficiencia detectadas nas actuais propostas de aplicación de Next Generation EU. Os problemas de Next Generation EU En primeiro lugar, cómpre sinalar o problema competencial. As CC.AA. executarán apenas o 50% deste fondo. Isto significa o incumprimento parcial do principio de subsidiaridade, xa que non sería a Administración máis próxima -a que mellor coñece as necesidades existentes- a que estaría a aplicar gran parte dos recursos. Unha segunda problemática consecuencia da anterior é o risco de que os recursos mobilizados para innovación desde a Administración central acaben captados por grandes empresas con sede social en Madrid, como xa aconteceu no pasado (Sande & Vence, 2019; 2021), en vez de irrigar un tecido produtivo constituído maioritariamente por Pemes. O terceiro dos grandes problemas é a ausencia dunha estratexia de investimento clara. Se pensamos en termos de modernización e innovación da economía, sería conveniente a existencia dunha aproximación sistémica ás necesidades e capacidades do territorio, sendo desexábel o aliñamento de Next Generation EU coa Estratexia de Especialización Intelixente (RIS3) galega. Unha proposta de corte máis neoliberal En cuarto lugar, en contraste coa desexábel vertebración sistémica, o groso da proposta actual -de corte máis neoliberalconsistiría no apoio a unha serie de proxectos que resultan de difícil avaliación debido á falta de concreción dos mesmos. Por se o anterior fose pouco, o anunciado modelo de xestión público-privada permitiría amparar a arbitrariedade na selección de proxectos a financiar, así como a centrifugación de responsabilidades e de funcións propias da Administración pública (TCE, 2018). Unha problemática que non é tratada habitualmente nas análises sobre este tipo de recursos é a complementariedade dos investimentos con outras fontes de financiamento. O instrumento Next Generation EU presentaría complementariedades con recursos de tipo Feder, FSE, Feader e FEMP que cómpre aproveitar de forma estratéxica, máxime nun contexto no que o orzamento europeo se elevará até os 1,105 billóns de euros no período 2021-2027. Por último, desde o espectro neoliberal a política industrial adoita ocupar un plano secundario (cando non inexistente). O acompañamento dunha política industrial aos investimentos para a modernización e a innovación permitiría incrementar o tamaño das empresas galegas e mellorar as capacidades do territorio en sectores chave. Neste contexto, tal e como explicaba recentemente no meu ensaio O estrangulamento tecnolóxico de Galiza (Sande, 2020), a falta dunha planificación e programación adecuada poderá provocar novamente dificultades de execución e problemas de absorción dos fondos. Á súa vez, estas dificultades posibelmente derivarán no seu desvío a grandes empresas e multinacionais foráneas e nun desaproveitamento parcial dos recursos. Desta maneira, é moi posíbel que parte das expectativas xeradas con estas axudas non se poidan cumprir e que o impacto do programa Next Generation EU sexa máis reducido do que cabería agardar


Summary: A falta de coñecer as fitas a concurso, a 13ª edición da Mostra Internacional de Cinema Etnográfico do Museo do Pobo Galego abrirá as súas interesantes seccións paralelas ao cinema realizado por mulleres. Será na sede compostelá da institución entre o 4 e o 11 de xuño.

Etnografía, muller e cinema é o epígrafe que agrupa a maior parte de pezas obra de cineastas mulleres. Coordinado pola investigadora en artes visuais Ánxela Caramés, "reacciona ante o carácter androcéntrico dominante nas ciencias sociais e ante a dificultade das cineastas para ter un espazo propio no que recoñecerse". Unha directora libanesa, Feyrouz Serhal, responsábel de Tshweesh; outra israelí, Helen Yanowsky, que critica a limitación de movementos da poboación palestina en The boy from H2; e outra turca, Ebrû Avci, con Why is difficult to make filmes in Kurdistan, abrirán o ciclo. Que continuará cunha segunda sesión de curtametraxes, a cargo das galegas Xisela Franco -Cruz Piñón- e Olaia Sendón -Fisterra, carne de Safari- e mais de Estíbaliz Sádaba -Las filanderas. A primeira longametraxe da tamén galega Diana Toucedo, Trinta Lumes -sobre o Courel- pechará Etnografía, muller e cinema. Ademais desta, outra sección paralela, programada polo Cineclube de Compostela e de nome Trazas, tamén acollera cinema de mulleres. Por caso, Niced Coloured Girls (1987), da australiana Tracey Moffat, Doghter Rite (1978) de Michelle Citron, ou a mítica Trás-os-Montes (1976), de Margarida Cordeiro e António Reis. Os programas paralelos da mostra do Museo do Pobo Galego complétaos Espiello, que recolle dous filmes premiados en Espiello, o Festival Internacional de Documental Etnográfica de Sobrarbe, en Huesca, "todo un referente internacional no ámbito do documental e a antropoloxía visual". Os filmes serán Marquis de Wavrin, du manoir à la jungle, dos belgas Grace Winter e Luc Plantier, e China's 3Dreams, do australiano Nick Torrens. Nota: cartaz da 13ª edición da Mostra Inetrnacional de Cinema Etnográfico do Muso do Pobo Galego.


Summary: O 22M galego volve á rúa para reclamar "pan, traballo e teito" e reivindícase como exemplo da "construción da pluralidade para medrar e sumar". "Teremos que pensar porque noutros ámbitos non é así", din desde un colectivo apoiado en maior ou menor medida por toda a esquerda rupturista

As Marchas da Dignidade volven este sábado á rúa para reclamar de novo "pan, traballo e teito". O movemento, que agrupa máis de setenta organizacións sociais, veciñais, sindicais ou políticas -e que é apoiado por outras moitas- volverá intentar "encher o Obradoiro" como xa fixera hai case un ano aquel 29N. Apoiados por toda a esquerda rupturista, a oposición parlamentaria allea ao bipartidismo e as mareas cidadás e de moitas vilas, o 22M galego insiste en que "segue a haber condicións obxectivas para saír á rúa", que é "o verdadeiro lugar para o que naceron as Marchas". "A maioría social sofre porque está sendo agredida, séguese a desafiuzar xente e segue a haber un desemprego masivo; ademais, os que traballan fano nun contexto de escravitude e a presión sobre as clases populares, en forma de leis como a Lei mordaza, continúa", di Manuel Camaño, voceiro do movemento, que insiste en que "este horizonte totalitario obvio tan só se pode parar nas rúas". "Segue a haber condicións obxectivas para saír á rúa, que é o verdadeiro lugar para o que naceron as Marchas" O acto final será a mobilización coa que se pretende ateigar o Obradoiro, este sábado ás 12 horas. Será presentado por Quico Cadaval e nel intervirán tamén Uxía Senlle, Aspergillus de Coira ou Ameaça de Bomba, para finalizar coa lectura do manifesto a cargo do veterano e coñecido activista coruñés Nicanor Acosta, protagonista nos últimos días polo recurso presentado á última sanción de 600 euros recibida por intentar paralizar o desafiuzamento da anciá Aurelia Rey. Antes, as tres columnas (a sur-suroeste, a norte e a este-sureste) xuntaranse respectivamente ás 11 no Eroski da Volta do Castro, en Salgueiriños e na rotonda do Castiñeiriño para camiñar xuntos cara á praza. Será alí onde se faga tamén unha reivindicación da "unidade popular" que "berra a súa dignidade na rúa" e unha nova mostra de forza do movemento "máis amplo e diverso non só no Estado, senón tamén en Galicia", tal e como lembra Camaño, que advirte que "moi posiblemente, hai máis unidade popular na rúa que nos despachos políticos". "As Marchas son un exemplo da construción da pluralidade para medrar e sumar.. Teremos que pensar porque noutros ámbitos non é así" "As Marchas son un exemplo, imperfecto, pero un exemplo da construción na pluralidade para medrar e sumar... Terémonos que pensar porque noutros ámbitos non é así", insiste o voceiro do 22M galego, que destaca o "traballo complexo que moita xente fai mentres outra non está onde ten que estar, senón practicando o ilusionismo que creo que terá unhas consecuencias tremendas o vindeiro 21 de decembro", di. "Daquela se cadra acéndesenos a bombilla", insiste tras recordar tamén a diferente intensidade no apoio dunhas e doutras formacións á convocatoria. Entre as súas reivindicacións, as Marchas da Dignidade volverán reclamar que non se pague a débeda ilexítima, o dereito á vivenda, os dereitos para as persoas migrantes ou a retirada da reforma laboral. Ademais, volverán berrar pola defensa dos servizos 100% públicos e de calidade, pola independencia da xustiza, contra o TTIP, a corrupción, o fracking e a Lei mordaza ou a prol dunha "economía ao servizo do pobo". E reclamará, tamén, xustiza para as vítimas de Angrois. "As Marchas non son nin unha ilusión nin unha ocorrencia", reiindica Camaño, que considera "incomprensible" que a mobilización na rúa non se produza máis a cotío nos últimos tempos, "seguramente froito das pulsións políticas". "Este sábado non imos conquistar nada, pero a loita seguirá... As Marchas naceron para estar na rúa e para manter unha mobilización sostida e con perspectiva", insiste quen advirte que "non hai unidade popular se non hai unidade obreira na rúa".


Summary: A cita será o vindeiro 26 de novembro en Compostela e baixo o lema 'A mocidade construíndo Galiza'. Elixirase novo secretario xeral.

O 26 de novembro Galiza Nova realizará a súa XIV Asemblea Nacional, unha cita que decorrerá en Compostela baixo o lema 'A mocidade construíndo Galiza'. O proceso pre-asemblear realizado durante estes meses é, para Galiza Nova, "positivo", destacando as asembleas abertas nas que tomaron parte "máis de 800 persoas". Na Asemblea Nacional procederase as un debate aberto no que toda a militancia e simpatizantes poderán participar na análise do informe político e traballo realizado, e no debate da tese política e de organización pola vía das emendas que a militancia está a presentar nos debates comarcais. Finalmente, será elixida a nova Dirección Nacional, Comisión Permanente e Secretaría Xeral. "Entre todas e todos decidimos. Unha militante, un voto. Así funcionamos no BNG e en Galiza Nova, onde toda a militancia ten a palabra e o voto para decidir sobre o futuro da organización e as persoas que formarán parte da Dirección Nacional", afirmou o Secretario Xeral, Alberte Mera. Mera manifestou que "é momento dunha nova xeración de mozas e mozos para impulsar o nacionalismo xuvenil, e que contarán con todo o apoio daquelas e aqueles que por idade nos toca continuar no activismo noutros sectores diferentes ao xuvenil". Así mesmo, tamén afirmou sentirse "inmensamente orgulloso da militancia de Galiza Nova e de todas as mozas e mozos desta organización que con entusiasmo e rebeldía relanzaron o nacionalismo xuvenil". Os textos a debate que presentou esta cuarta feira a Comisión Permanente inciden na "axilidade organizativa, reducindo as estruturas intermedias e reforzando por completo o asemblearismo da formación. Esbozan as liñas de traballo en todos os campos nos que teñen presenza: polo ensino público galego, polo feminismo e as liberdades sexuais, o emprego digno e con dereitos..." Entre os obxectivos políticos que GN se marca para os vindeiros dous anos está o impulso de novas campañas "para multiplicar os apoios ao nacionalismo entre a mocidade.


Summary: Jesús Vázquez presentará este venres o proxecto do executivo para a Cidade da Cultura, que ratifica a suspensión das obras dos dous edificios pendentes, e fará o mesmo o martes no Parlamento. A Plataforma das Artes Escénicas chama a concentrarse ese día diante do Hórreo para esixir "un plan estatéxico para a cultura"

A Cidade da Cultura definirá un chisco o seu futuro este venres. Ou non. O conselleiro de Educación e Cultura, Jesús Vázquez presentará este venres o plan estratéxico para o complexo do Gaiás, aínda que o propio Alberto Núñez Feijoo avanzou este xoves as súas liñas básicas. E a conclusión que se pode tirar é que a Xunta continúa adiando as grandes decisión sobre a Cidade da Cultura: mantense a suspensión das obras dos dous edificios pendentes: o Centro de Arte Internacional e o Centro de Música, e o propio Feijoo recoñeceu que "non hai un horizonte para iniciar as obras". Feijoo sinalou que recorte de gastos converterá o Gaiás nunha "infraestrutura menos custosa que outras infraestruturas culturais da Comunidade", aínda que non especificou a cales se refería O presidente da Xunta tamén salientou que o novo plan estratéxico do Gaiás, que definirá o seu funcionamento entre 2012 e 2018, procurará a redución de custes e o aproveitamento das infraestruturas xa concluídas: Museo, Biblioteca, Arquivo e o Edificio de Servizos Centrais, que entrará en funcionamento oficialmente este verán. Tamén sinalou que este recorte de gastos converterá o Gaiás nunha "infraestrutura menos custosa que outras infraestruturas culturais da Comunidade", aínda que non especificou a cales se refería. Feijoo tamén anunciou que dous dos edificios estarán "a disposición do tecido socioeconómico" de Galicia e os outros dous traballarán "pola difusión da cultura de base galega", procurando "dinamizar" o tecido produtivo das industrias culturais galegas "a través da eficiencia, a austeridade e a sustenibilidade". O plan chega con máis dun ano de atraso, pois estaba previsto para comezos do ano pasado. Primeiro foi adiado para o outono, e a marcha de Roberto Varela significou un novo adiamento. A Plataforma das Artes Escénicas chama "aos profesionais das artes escénicas, aos traballadores da cultura e cidadanía en xeral" a concentrarse diante do Hórreo para esixir "un plan estatéxico para a cultura galega" O plan tamén será presentado o vindeiro martes no Parlamento, a cargo do propio conselleiro Jesús Vázquez. Por este motivo, a Plataforma das Artes Escénicas chama "aos profesionais das artes escénicas, aos traballadores da cultura e cidadanía en xeral" a concentrarse ese día diante do Hórreo para esixir "un plan estatéxico para a cultura galega", nunha protesta "en defensa do noso traballo e da cultura como dereito inalienábel da cidadanía". Salvador del Río, presidente de Escena Galega e un dos voceiros da Plataforma, asistirá este venres á presentación do Gaiás para coñecer o novo proxecto, pero afirma que "sexa cal sexa o plan para a Cidade da Cultura, é imprescindible que a cultura galega conte cun plan estratéxico, e por iso ímonos concentrar o martes"


Summary: O 13 de xaneiro de 1998 o vento rachou as amarras deste barco de 254 metros de eslora, que acabou batendo contra a Ponte das Pías que une Fene e Ferrol e partíndoa. A comarca de Ferrolterra viviu un caos circulatorio durante meses até que se recontruíu a ponte. Vídeo de César Galdo.

Era martes e 13. Aquela noite de 1998 un forte temporal bateu a costa galega e chegou a penetrar con ventos de 140 quilómetros por hora até o fondo da ría de Ferrol, no estaleiro de Astano, hoxe Navantia, en Fene. O Discoverer Entrerprise, unha plataforma petrolífera móbil de 254 metros de eslora, estaba atracada no peirao nº 10. O vento rachou as estachas que a mantiñan amarrada e a enorme plataforma comezou a moverse polas augas da ría. Un cuarto de hora chocou contra a Ponte das Pías que une Fene e Ferrol, partíndoa, e quedando encaixada nela. As imaxes do buque deron a volta ao mundo. Na preamar da tarde do día 13 o Discoverer foi retirado con remolcadores, pero o dano estaba feito: a principal vía de comunicación da comarca desaparecera, e os milleiros de vehículos que cada día a usaban tiveron que buscar vías alternativas, recuperando o vello camiño de entrada e saída de Ferrol -até a inauguración da Ponte das Pías en 1998-, a través da Estada de Castela en Narón e de Neda. Oito quilómetros engadidos que durante seis meses foron escenario de constantes atascos. A ponte foi reconstruída -e desta vez con dous carrís en cada sentido- e pouco despois completouse por fin o treito da AP9 entre Ferrol e Fene -con case vinte anos de atraso- que foi ademais liberado de peaxe a cambio da extensión da concesión da via até o ano 2048. Quedan as espectaculares imaxes dun suceso que naquela mañá do 13 de xaneiro de 1998. Pódense ver nesta reportaxe fotográfica de Carlos Rodríguez e Roberto Pena e sobre todo no vídeo que o xornalista César Galdo gravou aquela mesma mañá, nos primeiros minutos do accidente e no momento da súa recuperación ás cinco da tarde. Nas imaxes, en primeira liña, pódense ver algunhas autoridades e cargos públicos, coma o alcalde Juan Juncal, o delegado do Goberno Juan Miguel Diz Guedes ou o conselleiro Xosé Cuiña, desbordados por una situación totalmente inesperada.


Summary: A produción de enerxía de orixe renovábel está disparada e os proxectos enerxéticos asociados ao sector eólico viviron nos dous últimos anos un auxe significativo. As grandes multinacionais estranxeiras son as grandes beneficiadas.

A produción eólica da Galiza aumentou en 2020 o 14,9% en relación co ano anterior. Segundo os datos achegados pola Asociación Eólica da Galiza (EGA), o incremento concentrouse nas áreas de Lugo e A Coruña, onde entraron en funcionamento ao longo do exercicio novas instalacións, representando este sector o 40,7% do total da enerxía xerada no país. O aumento da produción de 2020 mantén a tendencia de 2019. Se a 31 de decembro de 2018 a potencia instalada estaba nos 3.411megavatios, que cubría 42,1% da demanda eléctrica da Galiza, ao longo de 2019 puxéronse en marcha un total de 18 proxectos eólicos cunha potencia instalada de 415,24 megavatios, sendo Naturgy a empresa máis favorecida. Galiza é o terceiro produtor eólico do Estado, só por detrás de Castela e León e Castela A Mancha. Segundo as cifras fornecidas pola patronal eólica, en xaneiro de 2021, "o sector aspira a instalar 2.500 megavatios novos, cun investimento de 2.000 millóns de euros nos vindeiros cinco anos", o que representaría un incremento na capacidade de xeración de máis de 55%. A potencia eólica instalada na Galiza supera os 4.100 megavatios. Segundo a información do Instituto Enerxético da Galiza (Inega), organismo público dependente da Xunta, cinco empresas, todas elas de capital estranxeiro, suman 2.070 megavatios e 82 parques, o que representa arredor de 55% da produción total do país. A listaxe encabézaa Iberdrola, seguida de Acciona, Naturgy, Endesa e EDP. Os fondos europeos e as renovábeis Os proxectos eólicos vense favorecidos polas mudanzas normativas promovidas pola Xunta da Galiza, polo novo marco regulador estatal e polas políticas europeas de fomento das renovábeis e da chamada transición verde. Neste contexto, explícase que o programa Next Generation da Unión Europea destine 37% dos seus fondos totais a accións empresariais dirixidas a impulsar enerxías de carácter limpo, ás que atribúen grandes beneficios en materia de desenvolvemento económico e creación de emprego. Galiza é o terceiro produtor eólico do Estado, só por detrás de Castela e León e Castela A Mancha A Asociación Eólica da Galiza xa puxo a mirada nestes fondos e ten anunciado que promove xunto co Goberno galego proxectos de novos parques eólicos, a repotenciación de parques antigos e propostas no ámbito da eólica mariña. O impulso anunciado pola Xunta de Galiza do hidróxeno verde ten a ver tamén co sector eólico, como certifican determinados proxectos nesta dirección impulsados por Endesa para As Pontes ou Liberty para A Mariña. O programa Next Generation evidencia o poder das compañías eléctricas no ámbito da Unión Europea. Malia que a súa posición relativa é diferente en función dos Estados, sendo o español un paradigma da súa posición de dominio, a capacidade de condicionar e conseguir unha porcentaxe tan elevada dos fondos para os seus proxectos certifica a súa influencia e dá conta da natureza do programa europeo, que algúns economistas críticos, como o ex ministro grego Yanis Varoufakis, cualifican como "o máis importante rescate ao sector privado con diñeiro público de todos os tempos". Unha lexislación en permanente reforma O Partido Popular promoveu nos últimos 11 anos diversas reformas lexislativas en materia de renovábeis. É o caso da Lei 8/2009 que regulamenta o aproveitamento do sector eólico, modificada en diferentes ocasións a través das lei de acompañamento dos orzamentos; da Lei de emprendemento e da competitividade de 2013, reformulada en catro ocasións; da Lei 5/2017 de implantación de iniciativas empresariais, denominada polas entidades ecoloxistas "lei de depredación" e da Lei de simplificación administrativa e reactivación económica de Galiza, un proxecto en fase tramitación parlamentar. O movemento ecoloxista, as comunidades de montes e as forzas da oposición consideran que todo este corpo lexislativo responde á mesma orientación e favorece as empresas eólicas. Porén, ningunha delas ten a envergadura da norma actualmente en debate no Parlamento da Galiza que dá prioridade aos proxectos eólicos sobre o planeamento urbanístico, sen atender a autonomía municipal. Deixa, ademais, nunha situación de indefensión as comunidades de montes ou propietarios dos terreos onde se proxecta un parque eólico e na práctica converte toda Galiza nunha área de desenvolvemento eólico, alén do fixado no Plan sectorial eólico da Galiza. A nova normativa en tramitación abre a porta á instalación de parques en espazos non incluídos no plan sectorial A lexislación actualmente en tramitación avanza na desprotección dos propietarios dos terreos onde se sitúan os parques eólicos ao blindar os aspectos máis lesivos da Lei 5/2017 de implantación de iniciativas empresariais que ten favorecido o desenvolvemento do sector nos últimos anos. Declara que a utilidade pública dos proxectos eólicos prevalece, por exemplo, fronte ao dos montes comunais. Precisamente, a utilidade pública é chave porque dá ás empresas unha arma poderosa para negociar con propietarios. A nova normativa abre a porta á instalación de parques eólicos en espazos non incluídos no Plan sectorial eólico da Galiza. A este respecto o texto a debate no Parlamento da Galiza estabelece no seu articulado que, con carácter xeral, "non poderán implantarse parques eólicos" nestas áreas, pero permíteos cando se trata de "modificacións substanciais dos parques en funcionamento" e "daqueles proxectos que teñan unha clara incidencia territorial pola súa entidade económica e social". O espólio económico das renovábeis A historia da produción da enerxía renovábel na Galiza é a crónica dun espolio económico. A unha banda, os recursos naturais da Galiza entregados a empresas, nalgúns casos de capital estranxeiro noutros da burguesía intermediaria, sen ningún tipo de beneficio para o país, especializada na xeración de electricidade. A outra, unhas administracións públicas que antepoñen os intereses das compañías enerxéticas aos propietarios das terras ou ao interese xeral da comunidade. Ao tempo, a falla de poder político propio impediu e impide deseñar e aplicar unha estratexia enerxética propia, orientada a un aproveitamento endóxeno dos recursos do país. O sector das renovábeis é unha das formas de produción eléctrica que máis beneficios xera. Malia o discurso de acompañamento que pon en valor o verde, o sustentábel e o ecolóxico, tras programas como o Green Deal, a Estratexia europea de enerxías renovábeis ou a Estratexia española de enerxía e clima agóchase un negocio de empresas eléctricas do que é unha boa mostra a actuación das compañías eólicas e hidráulicas no país. Neste sentido, o impacto ambiental de boa parte dos complexos hidráulicos e de moitos parques eólicos é precisamente un exemplo de prácticas pouco sustentábeis. O forte desenvolvemento do sector eólico nos últimos dous exercicios e as previsións para os vindeiros anos sitúan Galiza diante dun escenario que se pode volver irreversíbel. Urxe un novo modelo de xestión do vento que coloque a produción eléctrica ao servizo do desenvolvemento do país e reverta o papel da Galiza como territorio especializado na xeración enerxética para a exportación.


Summary: Nas últimas horas houbo un certo ruxe ruxe de que IpU e Marea poderían reconstituír o foro político falido a pasada sexta feira baixo novas premisas. Un comunicado da Marea Galega vén arrefecer as expectativas: "Non existe ningunha convocatoria que supoña a abertura dun novo proceso". O clamor do mundo da cultura parece que será desouvido.

Segundo puido saber Sermos Galiza, Iniciativa pola Unión deu traslado ao Encontro pola Marea Galega dunha proposta de reconstitución do foro político baixo a premisa de que se levantase o veto interposto por esta última plataforma á presenza de seis forzas políticas que participan en IpU [en concreto, Agora Galiza, PG, Terra Galega, PCPG, FOGA e Coalición Galega]. Esta mesma cuarta feira, nunha entrevista na Radio Galega, Rafa Cuíña, dirixente de Compromiso e membro da Coordenadora da IpU, deu por feito que as plataformas voltarían a se reunir esta sexta feira, nunha cimeira xa sen exclusións. Estas expectativas non parece que se vaian cumprir de atérmonos á literalidade dun comunicado emitido esta mesma tarde polo Encontro Cidadán por unha Marea Galega. O colectivo limítase a dicer que coñeceu a "vontade" da IpU de participar no foro político constituído por el e por 6 forzas políticas -Anova, Cerna, Compromiso por Galicia, Espazo, Equo, Esquerda Unida- e que tratará a proposta de incorporación "no seo do propio foro entre todos os axentes que o conforman". Isto significa que a entrada no foro non é aberta, senón que está condicionada á aceitación de novos ingresos por parte dos distintos actores que o compoñen e á asunción dos que poderíamos cualificar como os seus pontos fundacionais, entre eles a vontade de se presentar "unidas tanto ás eleccións xerais como ás próximas autonómicas". As dúas formulacións son distintas. IpU propón pór o contador a cero e ir a un foro aberto en que se podan discutir unhas novas bases. A Marea, en troca, ve o proceso xa fechado Nas bases constitutivas deste foro non aparece ningunha referencia á forma concreta de concorrencia ás eleccións xerais -isto é, a presenza ou non de siglas e nomes de partidos nas papeletas- e a alusión que se fai á constitución dun grupo parlamentar é ambigua. Dise literalmente que "as/os deputadas/os funcionarán a todos os efectos como un grupo parlamentario". Isto é, non se di que se vaian constituír como tal nen que o vaian facer separadamente dun grupo parlamentar estatal. Mentres, nun escueto comunicado, Iniciativa pola Unión informaba esta terza feira á noite sobre a súa disposición a "participar activamente no foro aberto dirixido a todas as forzas políticas e sociais que desexaren participar nel e avanzar no diálogo cara á conformación dunha candidatura galega de unidade popular". Está claro que as dúas formulacións son distintas. IpU propón pór o contador a cero e ir a un foro aberto en que se podan discutir unhas novas bases. A Marea, en troca, ve o proceso xa fechado e condiciona calquer incorporación á aceptación dunhas premisas estabelecidas a pasada sexta feira nunha reunión na que non estiveron presentes nen IpU nen o Bloque, que non acudiron en protesta polos vetos interpostos.


Summary: Novos movimentos no taboleiro político catalán. Mentres destacados dirixentes da ala catalanista do PSC, entre eles o histórico Joaquim Nadal, se daban de baixa dos seus cargos, Mas reiteraba a aposta do seu goberno na consulta do 9-N.

Moitos analistas da política catalá achan que a demisión de Joaquim Nadal representa a acta de defunción do PSC como partido catalanista. A súa renuncia vense sumar á marcha meses atrás de Ernest Maragall, o ex conselleiro do PSC no tripartit que agora irá de número 2 na candidatura de ERC a Bruxelas. A demisión de dirixentes do sector catalanista do PSC de Girona reforza as expectativas eleitorais de ERC, que visa converterse no polo hexemónico non só do nacionalismo, mais tamén da esquerda, embora sexa moderada, en Catalunya. Catalunya alcanzará os seus obxectivos sempre e cando haxa por parte do pobo catalán "capacidade de resistencia" Ao tempo en que se producía esta nova convulsión no PSC -cada día máis españolizado nos seus cadros de dirección-, Artur Mas concedía unha entrevista a Punt Avui TV para reiterar a súa vontade de convocar unha consulta autodeterminista. "Convocarei a consulta de tal maneira que ao Estado español lle custe moito presentar un recurso ou impedila. Non me faga dicer como, pero lles resultará moi difícil", dixo Mas sobre o referendo axendado para o 9 de Novembro. Mas avanzou que o Parlament aprobaría unha lei de consultas que o Govern deseñará de forma que estexa o máis blindada posíbel perante calquer tipo de actuación xudicial por parte do Estado. O líder nacionalista cre que Catalunya alcanzará os seus obxectivos sempre e cando haxa por parte do pobo catalán "capacidade de resistencia, vontade maioritaria e espírito rigorosamente pacífico e democrático".


Summary: A localidade da Costa da Morte acolle desde hoxe e ata o domingo o primeiro festival dedicado a este innovador formato no Estado e converte Galicia en "referente". Concertos, debates e 'master class' completan a abondosa oferta deste certame pioneiro.

Carballo convértese na capital das webseries. Desde hoxe e até o vindeiro domingo, a localidade acollerá o Carballo Interplay, o primeiro festival dedicado a este innovador formato no Estado, unha aposta innovadora na que se poderán ver as mellores obras de España, 35 finalmente seleccionadas para a sección oficial entre as que se atopan referentes como Freaklances ou a veterana Cálico electrónico, a exitosa webserie catalana Les Coses Grans, a premiada La grieta, Cabanyal Z ou apostas galegas como Clases de lo social. Un evento único no que Galicia marca o camiño. Carballo Interplay é o primeiro festival de webseries do Estado "Carballo e Galicia convértense en referencia; é un orgullo poder dicir que o primeiro festival de webseries do Estado farase aquí e grazas ao apoio incondicional e a sensibilidade do Concello", di Sonia Méndez, actriz e directora do festival, impulsora como poucas deste formato coa súa exitosa Angélica y Roberta. "Cando nós empezamos con isto, en Galicia case non había nada. Entramos en contacto con novas formas artísticas e de produción, a usar as redes sociais e internet... Non o buscabamos, pero acabamos aquí", lembra Méndez, que destaca a abondosa oferta do Interplay, pero tamén o que supón que aqueles que "se coñecían virtualmente se coñezan agora en persoa, se unan e compartan inquedanzas e proxectos". Concertos, debates, conferencias e 'master class' completan a oferta dun certame onde se poderán ver 35 webseries na sección oficial Todo, ademais, de balde agás os concertos. Os que acudan a Carballo poderán pasar horas e horas vendo webseries, en pantalla grande no Pazo da Cultura, así como ir ás charlas, conferencias e master class organizadas no fórum. "Todo sen pagar un peso", como recorda a organización, e co obxectivo de "pasalo ben". Entre as caras coñecidas do audiovisual que pasarán polo certame estarán Xosé Barato, Xulio Abonjo, Yolanda Muíños, e moitos máis, entre eles, Xosé Antonio Touriñán, quen o sábado, ás 12.30, falará do imaxinario sobre Galicia en YouTube. É o denominado Código Fonte Audiovisual, un formato híbrido entre a conferencia e a proxección no que se convida un curator para que seleccione e comente pezas de vídeo embebibles que sexan referenciais para esa persoa: o seu código fonte de cultura audiovisual. Ademais, no Carball Interplay haberá "estreas mundiais", xa que será onde vexa a luz o último capítulo da exitosa serie Malviviendo, o venres 25 no Pazo da Cultura, así como a webserie Tonhito, ti es especial, elaborada polo alumnado do obradoiro organizado polo festival o pasado mes de marzo. No Carballo Interplay os premios repartirán máis de 5.000 euros No Carballo Interplay hai máis de 5.000 euros en xogo, ademais dos trofeos obra orixinal do artista David Méndez. Será na gala do sábado cando se coñezan os gañadores premios á mellor webserie de imaxe real ou de animación, entre outros. Ao tempo, a música será outra das grandes protagonistas destes catro días de certame. Venres e sábado haberá sesión vermú ao mediodía, das que se encargarán, respectivamente, os djs Antón e Bigote Mix. Venres á noite, concerto de grupos locais na Sala Dublín, con Arabian Evils, Apart, The Gentlemen e o dj Antón. E o sábado, tamén na Dublín, grupo estrela: os Unicornibot como cabeza de cartel, con Calixta e Bigote Mix. Pero tamén haberá tempo para debates sobre as innovacións que as webseries están a traer ás maneiras de contar, sendo accesibles ademais para todo o mundo. "Non é só que cambien as narrativas ou formas de transmitir, senón as formas de consumir contidos. E todo isto xera que aparezan este tipo de proxectos. Igual que as curtas son un paso para as longametraxes, igual as webseries tamén son un paso para facer visibles e promocionar traballos. Internet permite ser libre para crear historias e tamén no proceso, ademais de poder comprobar como responde a túa audiencia e ter contacto directo con ela. Hai que tomar moi en serie as webseries", reivindica Sonia Méndez, que destaca que na mesa redonda deste venres xente con ampla experiencia no audiovisual falará sobre os novos formatos que xorden da experimentación na Rede. "Internet permite ser libre para crear historias, ademais de poder comprobar como responde a túa audiencia e ter contacto directo con ela", lembra a directora do certame, Sonia Méndez Do mesmo xeito, no Interplay tamén se tratarán as posibilidades que Internet dá para dar a coñecer o talento dos creadores, ademais dos trucos para poder financiarse nestes tempos tan difíciles. Será na master class sobre branded content ou na presentación de Freaklances project, unha distribuidora de webseries. "Tal e como están as cousas hoxe en día é difícil vivir de case calquera cousa", recoñece Sonia Méndez, que non obstante reclama que se "teña en conta" a xente que fai traballos para poñelos ante o público na Rede. "As xeracións de agora, desde a miña cara a adiante, cada vez consumen máis produtos a través da pantalla dunha computadora, un Iphone ou un Ipad e incluso máis que a través da televisión", lembra, tras destacar que o Interplay servirá tamén para que os alí presentes 2busquen puntos de encontro" á hora de "procurar recursos e produción para levar a cabo os proxectos". E todo isto, en Carballo, a nova capital das webseries.


Summary: A Xunta non considera comunicacións formais os faxes que a empresa enviou á Consellaría de Medio Ambiente e ao 112 (da Consellaría de Presidencia) avisando da súa intención de baleirar encoros.

Pese a que Iberdrola comunicou á Xunta en xuño e xullo a súa intención de baleirar os encoros Cenza e As Portas, o presidente do Goberno galego, Alberto Núñez Feixoo, defende que o seu Executivo non foi avisado formalmente e que "dixo sempre a verdade", sostendo que a Confederación Hidrográfica Miño-Sil (CHMS) "non pediu autorización nin comunicou o baleirado". Así, o presidente defendeu o expediente sancionador aberto pola Consellaría de Medio Ambiente contra as empresas e a CHMS por non notificar formalmente e pedir permiso á Xunta para proceder aos desembalses. Na rolda de prensa posterior á reunión do Consello do Goberno galego, Feixoo foi preguntado precisamente polas informacións que certifican que Iberdrola avisou a Xunta con antelación da súa intención de baleirar presas. A resposta do presidente foi cualificar de "broma" que "agora" a CHMS faga referencia "a un fax" da eléctrica remitido á delegación de Ourense da Consellaría de Medio Ambiente "e ao 112". "Menos mal que o enviaron ao 112 e non a un centro de saúde", ironizou, pese a que o 112 depende da Consellaría de Presidencia. Cuestionado tamén pola comisión de investigación no Parlamento que pide a oposición para estudar o caso e dirimir responsabilidades polos desembalses -nacionalistas e socialistas aluden a unha posíbel prevaricación da Xunta por non actuar coas súas competencias para protexer o medio pese a ser notificada do baleirado-, Feixoo respondeu que a única competencia da Xunta é abrir o expediente sancionador que xa anunciou Medio Ambiente, xa que os encoros da CHMS son de competencia estatal. Novo paquete de axudas ao turismo e ao deporte Noutra orde, Feixoo informou de que o Consello da Xunta aprobou un novo paquete de axudas económicas ao sector turístico dotado cun orzamento de 15,8 millóns de euros dos que poderán beneficiarse axencias de viaxes, estabelecementos hostaleiros e concellos de menos de 10.000 habitantes. O paquete de axudas divídese en tres. A maior parte do orzamento irá á hostalaría, que dispón de dúas liñas, cada unha de 6 millóns de euros, para renovar as súas instalacións e adaptar o seu negocio. Para as axencias de viaxe resérvanse 350.000 euros, mentres que os concellos poderán optar a 3,5 millóns en apoios ao desenvolvemento de novas ofertas turísticas. En canto ao deporte, o Consello da Xunta aprobou unha liña de axudas directas para apoiar federacións, clubs, sociedades anónimas e seccións deportivas. En concreto, haberá tres liñas de actuación: axudas á competición oficial galega e á oficial estatal non profesional; para a compensación da minoración dos ingresos; e aquelas destinadas ás federacións deportivas galegas. Terceira dose da vacina Segundo avanzou o presidente, Sanidade quere comezar a chamar esta semana as persoas con transplantes para que reciban a terceira dose da vacina contra a Covid-19. Serán estas persoas a "primeira prioridade" á hora de administrar a terceira picada. Preguntado sobre cales serán os próximos colectivos en ser chamados, manifestou que entende que, tras os inmunodeprimidos, debería continuarse por aqueles que completaron a pauta de vacinación "hai moito tempo".


Summary: A demanda da Fiscalía contra a entidade pola venda de preferentes inclúe a soliictude da devolución do importe total aos e ás compradoras

Carlos Varela, fiscal xefe de Galicia, informou que a demanda civil de acción colectiva contra Novagalicia Banco (NGB) polas participacións prefrentes que afectaron a máis de 43.000 clientes, contempla a petición de que se devolva o total do importe que estes compradores pagaron inicialmente. A Fiscalía Superior da Galiza acusa a antidade financeira de vender estes productos con cláusulas abusivas, o que derivou en claros prexuizos para os e as clientes de NGB. Alén diso, a Fiscalía reclama que a entidade financeira deposite, como medida cautelar, 1.108 millóns de euros, unha cifra semellante á que os e as afectadas polas preferentes investiron neste producto de Novagalicia Banco. Varela manifestou que a maioría dos clientes que contrataron estes produtos fixérono coa crenza de que "estaban celebrando un contrato de depósito a longo prazo".


Summary: Falamos con Estrela Gómez Viñas, coodinadora da Asociación Galega contra o Maltrato a Menores, que este mércores intervén no Parlamento europeo na xornada O sesgo machista na aplicación das políticas: O caso da xustiza.

Este mércores 18 o Parlamento europeo acolle a celebración da xornada de análise e debate O sesgo machista na aplicación das políticas: O caso da xustiza, organizada por AGEe. O evento reunirá a mulleres de diferentes colectivos, entre eles a Rede de Mulleres Contra os Malos Tratos de Vigo, AGAMME, a Secretaría das Mulleres do SLG ou o Colexio de Psicoloxía de Galicia, ademais doutras expertas na cuestión procedentes do resto do Estado. Unha das intervencións será a de Estrela Gómez Viñas, coordinadora da Asociación Galega contra o Maltrato a Menores (AGAMME), que falará de "Nenos, nenas e adolescentes en procedementos xudiciais. A negación do dereito a ser escoitadas". Ademais, AGAMME presentará ante a Comisión de Petición unha demanda ao Estado español por incumprimento das directivas europeas en materia de vítimas de violencia de xénero e vítimas menores de idade. A entidade denuncia, xunto coa Asociación Rede de Mulleres Veciñais Contra os Malos Tratos de Vigo e o Grupo Antígona, derechos y sociedad con perspectiva de género da Universidade Autónoma de Barcelona, "a existencia dunha praxe xudicial no Estado español que non responde ao marco normativo establecido polo Parlamento Europeo en materia de protección de vítimas de violencia de xénero e vítimas menores de idade". "Esta praxe xudicial produce indefensión pois obstaculiza o enxuizamento deste tipo de delictos. As vítimas de violencia de xénero e os nenos, nenas e adolescentes que sofren maltrato a mans do proxenitor vense privados, durante o procedemento, de dereitos procesais e dereitos fundamentais", engade a demanda. "Isto leva a que estas situación non se enxuícen ou, ás veces, a que nin sequera se denuncien, porque na práctica a consecuencia é que as vítimas quedan nunha situación de maior desprotección" Estrela Gómez destaca que "case de maneira sistemática, cando un menor relata unha situación de maltrato causada por un proxenitor, este relato é interpretado nun proceso xudicial como unha intención da proxenitora de causarlle un prexuízo. Isto leva a que estas situación non se enxuícen ou, ás veces, a que nin sequera se denuncien, porque na práctica a consecuencia é que as vítimas quedan nunha situación de maior desprotección. É dicir, o feito de que non se tomen en conta estas declaracións, fai que estes casos queden sen castigo, polo que moitas vítimas se inhiben á hora de denunciar, por medo ao que poida pasar". A coordinadora de AGAMME destaca tamén a súa preocupación pola "consideración que para a Xustiza ten o neno ou a nena que vive nun ambiente de violencia de xénero" En definitiva, resume, "está estandarizada unha práctica xudicial que imposibilita que o testemuño dun neno ou dunha nena que sofre maltrato chegue a ser válido nun proceso". A coordinadora de AGAMME destaca tamén a súa preocupación pola "consideración que para a Xustiza ten o neno ou a nena que vive nun ambiente de violencia de xénero". "Non son considerados vítimas de violencia de xénero, agás nalgunhas situacións especialmente graves", sinala. Gómez Viñas explica que esta práctica ten a súas raíces no chamado Síndrome de Alienación Parental, ou terapia da ameaza, unha teoría do norteamericano Richard Gardner, que alertaba sobre o suposto uso deste mecanismo por parte das mulleres en contra dos pais dos nenos e nesas. Porén, destaca, esta teoría non está recoñecida pola comunidade científica, nin pola OMS, nin pola Asociación Americana de Psiquiatría. E en España o Consello Xeral do Poder Xudicial manifestouse completamente en contra, polo risco de vitimización que supuña para as persoas agredidas. "E a pesar de todo isto, no Estado español estase utilizando de maneira sistemática na práctica xudicial", salienta. "Isto é moi grave: a xustiza non pode obrar en contra da ciencia", engade. As eivas esténdense a todo o proceso e todos os niveis, sinala: "Non se conseguiu que se adapten os procedementos xudiciais, senón que funciona ao revés: é a vítima a que ten que adaptarse. Por exemplo, o momento no que a unha nena ou neno se lle toma declaración non adoita ser o momento máis oportuno para eles como vítimas. Case sempre as declaracións teñen lugar varios meses despois, rememorando os feitos, e pedíndolles unha gran cantidade de datos e unha gran concreción, que pode ser de gran dificultade para eles e elas". "Cando un menor dá un testemuño, non o dá normalmente ante un psicólogo especializado en psicoloxía infantil" "Ademais" -engade- "os equipos de atenden a menores vítimas non están especializados nesa atención. Tanto os servizos de menores, os equipos psicosociais dos xulgados e mais os forenses pasan a mesma oposición que o resto de traballadores da consellaría. Non é un servizo especializado, cando un menor dá un testemuño, non o dá normalmente ante un psicólogo especializado en psicoloxía infantil". "Se non hai unha certa delicadeza, unha certa empatía neste procedemento, o menor pode sufrir dano. E, ademais, ese testemuño, ao ser recollido e avaliado por unha persoa non experta, moitas veces non é correctamente tratado e non chega a ser unha proba un xuíz, impedindo que se apliquen medidas de protección", subliña. Outras cuestións AGAMME posicionouse publicamente con gran firmeza en contra do recente recorte do dereito ao aborto, polo que as mulleres de 16 e 17 anos pasaron a necesitar o permiso dos seus proxenitores para decidir sobre a interrupción dun embarazo. A entidade lembrou que "o marco lexislativo referente ás persoas menores de idade no Estado español establece que desde os 14 anos os nenos e nenas teñen responsabilidade penal con 16 poden incorporarse ao mercado laboral e a esta idade poden acadar a emancipación". "Non é sustentable esa falta de coherencia: responsable penal pero non para decidir sobre o seu propio corpo", sinalaba. "Está demostrado que cando as nenas queren abortar, as familias apóianas. E cando non teñen ese apoio, isto sucede en situacións familiares moi extremas, de maltrato, de vulneración de dereitos, de violencia sexual..." Ademais, facía fincapé no carácter innecesario desta medida, pois o aborto en mozas de 16 e 17 anos representaba o 3,6% do total de abortos realizados e na maioría dos casos (87,62%) as rapazas acudían acompañadas dos seus titores. AGAMME alertaba que os motivos alegados polas poucas rapazas que finalmente abortaban sen coñecemento dos seus pais e nais eran "desamparo familiar, familias desestruturadas, proxenitores en prisión, risco de sufrir malos tratos, enfermidade invalidante dos titores, negativa dos titores a acompañalas, ou posturas abertamente contrarias ao aborto". AGAMME amosa, igualmente, a súa preocupación por "como lles están afectando aos menores, sobre todos aos máis desprotexidos, as políticas de sanidade e educación" "É unha lei claramente ideolóxica", destaca Estrela Gómez. "Está demostrado que cando as nenas queren abortar, as familias apóianas. E cando non teñen ese apoio, isto sucede en situacións familiares moi extremas, de maltrato, de vulneración de dereitos, de violencia sexual... Estase desprotexendo a un colectivo, que de por si xa parte dunha situación moi complicada", denuncia AGAMME amosa, igualmente, a súa preocupación por "como lles están afectando aos menores, sobre todos aos máis desprotexidos, as políticas de sanidade e educación aplicadas polo Goberno central e sobre todo polo Goberno da Xunta, que é quen ten as maiores competencias na materia, impedindo que poidan acceder aos mesmos dereitos".


Summary: A petroleira mexicana firma coa empresa galega a carta de intencións que confirma o acordo. A compañía azteca achegará a maioría dos 10 millóns de euros que se inxectarán no estaleiro e farase co 51% das accións.

A petroleira mexicana Pemex vén de asinar co estaleiro Barreras "e os seus tres accionistas" unha carta de intencións onde se confirman os "termos e condicións básicas" que permitirán a adquisición da empresa galega por parte do xigante azteca a través dunha "achega de capital" que "permitiría a adquisición do 51% das accións desta compañía". Así o asegurou xa a propia Pemex a través dun boletín oficial difundido na última hora do pasado mércores 1 de maio e que confirma a nova adiantada por Praza. A comunicación oficial aclara que está previsto que "a achega de capital a efectuarse en forma conxunta será inicialmente de dez millóns de euros", unha cantidade que a petroleira considera "suficiente para atender as necesidades de capital de traballo" e que permitirá tomar o control do estaleiro vigués a conta dos buques que se reciban. O actual presidente da empresa galega, José García Costas, manterase á fronte do estaleiro, segundo o pacto asinado. Tamén Barreras, a través dun breve comunicado, confirma a sinatura dunha "carta de intencións" para a "posible adquisicón dunha participación financeira" da compañía por parte da petroleira mexicana, aínda que non aclara os termos do acordo e remite aos detalles que se coñecerán durante este mes de maio. A sinatura do acordo final é só cuestión de horas. A inxección de capital de 10 millóns de euros será conxunta entre a petroleira e os accionistas de Barreras O comunicado de Pemex si aclara que a achega da petroleira irá acompañada doutra por parte dos accionistas de Barreras, o que "fortalecerá a estrutura financeira do estaleiro español". Está previsto que a petroleira estatal achegue non menos do 60%. "Barreras está saíndo exitosamente dun proceso de concurso mercantil e agárdase que en poucas semanas reinicie as súas operacións", asegura, tras engadir que "se modificará e fortalecerá" o goberno corporativo do estaleiro vigués "incorporándose mellores prácticas a nivel internacional". Na prensa mexicana destácase o beneficioso do acordo para Pemex, xa que "só por 180 millóns de euros" poderá facerse cun dos barcos floteis e ademais "controlar o estaleiro". A embarcación tiña un prezo fixado de 190 millóns, do que se lle descontan eses dez que permiten facerse coa compañía galega e co buque. Segundo Pemex, o seu obxectivo con esta operación é "transferir a mediano prazo o coñecemento tecnolóxico de Barreras" para "crear capacidad construtora de buques especializados en México, co obxectivo de poder atender a demanda" da petroleira. "A flota é variada e nunha alta porcentaxe require modernizarse; coa transacción preténdese tamén acelerar o proceso de renovación da flota de barcos en xeral que serven á paraestatal", confirma. "O acordo traerá beneficios ao sector naval mexicano e ao emprego en México", destaca Pemex Pemex espera que o acordo "acelere a recepción de pedidos" e destaca que o presidente de Barreras, García Costas, está contento cunha alianza que fortalecerá a empresa e a industria naval en xeral. As autoridades da petreoleira estatal cren que o pacto "traerá beneficios ao sector naviero mexicano e ao emprego en México, ademais de preverse como un investimento con rendementos interesantes". Pemex aclara que será a firma Athelera LLC a que exercerá como asesor financeiro nunha operación que será pechada "durante as próximas semanas". "Ambas as dúas partes traballarán nas partes finais do acordo e en lograr as autorizacións correspondentes", finaliza.


Summary: Cordial, construtiva e positiva. Así cualificou Ana Pontón, líder do BNG, a xuntanza que mantivo na mañá da sexta feira co presidente da Xunta da Galiza, Alberto Núñez Feixoo, e que se prolongou por máis de dúas horas.

A portavoz nacional do BNG, Ana Pontón, avanzou acordos co presidente da Xunta, Alberto Núñez Feixoo, en cuestións como a ampliación das axudas ás vítimas de violencia de xénero, a necesidade de dar solucións á crise industrial e o aumento das competencias do autogoberno galego. Con todo, tras unha reunión de máis de dúas horas co máximo mandatario galego na sede da Presidencia da Xunta, a líder nacionalista lamentou que Feixoo non acudise á cita co obxectivo de alcanzar "un grande acordo de país" para a recuperación da Galiza tras a pandemia. Pontón entregou a Feixoo un documento propostas artelladas en catro temáticas: a sanidade e os servizos públicos; a recuperación económica e os fondos Next Generation; as infraestruturas e o incremento do autogoberno e as transferencias. Propostas en materia de servizos sociais e sanidade A respecto da materia social e sanitaria, Pontón trasladou a preocupación do BNG ante a situación dos servizos públicos: a falta de vacinas, as listaxes de agarda na atención primaria e hospitalaria, o modelo de atención ás persoas maiores, a atención á saúde mental e a atención ás vítimas da violencia machista. A líder do BNG destacou a receptividade de Feixoo á proposta para que se recoñeza a violencia vicaria, aquela que exercen contra as mulleres a través dos seus fillos e fillas e sobre o incremento das axudas ás vítimas da violencia machista. Pola contra, expuxo en rolda de prensa, que, "lamentabelmente, non compartimos diagnose a respecto da situación da sanidade pública". A respecto da crise económica, Pontón salientou que Feixoo recoñece a existencia dunha "crise industrial" e a necesidade de pór medidas eficaces ao respecto. A respecto das industrias electrointensivas, coincidiron, segundo a portavoz do BNG, en que hai que mellorar o decreto que lles afecta e reiteroulle ao presidente da Xunta a proposta para estabelecer unha tarifa eléctrica galega. Propostas a respecto das infraestruturas A chegada do AVE, a modernización do ferrocarril, o impulso do corredor atlántico de mercadorías, as conexións ferroviarias de portos como o de Punta Langosteira foron outros dos asuntos tratados. Destacou Pontón a cuestión das peaxes da AP9. Pediulle a Feixoo que "non retroceda" a respecto do recollido no acordo entre BNG e PSOE para a investidura de Pedro Sánchez como presidente do Goberno estatal para que a bonificación sexa para todas as persoas usuarias da vía. Propostas para incrementar o autogoberno Pontón lembrou após a reunión que a Galiza leva 12 anos sen unha transferencia, "a crise da Covid puxo de manifesto que o feito de que outros decidan por nós non é bo" e que "necesitamos adaptar as decisións á nosa realidade". Nese sentido, "hai coincidencia en que é necesario abrir unha nova etapa para o autogoberno galego, empezando por reclamar todas as competencias que xa conseguiron outras nacións". "Soliciteille que se active a comisión mixta de transferencias para que o debate das transferencias pendentes se faga con axilidade", afirmou. Lembrou, ao respecto, a transferencia da AP9 e das competencias en materia de costas e de tráfico, "para poder desenvolver unha policía propia". Propostas para a recuperación económica En relación ao bloque sobre a recuperación económica, Pontón trasladou a Feixoo que "Galiza ten que seguir pondo sobre a mesa o debate sobre a xestión dos fondos, pois cando se centraliza algo, Galiza perde". En relación aos fondos Next Generation, Pontón pediu que envíe a documentación "completa" ao Parlamento para que a oposición teña coñecemento real sobre os proxectos e "quen está detrás". "Non deben servir para que unha manchea de multinacionais fagan caixa", advertiu. "Teñen que beneficiar o conxunto do tecido económico do país, as pemes, as persoas autónomas, os sectores máis afectados pola crise", engadiu. Pontón lamentou que Feixoo non quixese apostar nun "acordo de país". "O Goberno galego optou por outra vía", dixo, "mais creo que é un erro desde o punto de vista político para a Galiza". Tras a xuntanza con Pontón, o presidente da Xunta reuniuse co líder do PSdeG, Gonzalo Caballero.


Summary: A elección dos órganos de dirección desenvolveuse conforme ao previsto. A formalización dunha única candidatura ao Consello Nacional, á Executiva Nacional e á Portavoz Nacional levou a aprobación dos tres niveis de dirección por práctica unanimidade.

A renovación dirección do BNG comezou pola elección do Consello Nacional, votado a man alzada ao presentarse só unha candidatura, para a conformación do máximo órgano de dirección. O Consello Nacional O Consello Nacional fica composto pola totalidade dos membros da Executiva así como por unha ampla representación territorial e dos diversos ámbitos de actuación da organización. O mesmo está integrado por un número importante de responsábeis institucionais da formación. Así, do ámbito municipal incorpóranse á dirección o voceiro do BNG en Lugo, Ruben Arroxo, o portavoz de Vigo, Xavier Pérez Igrexas, a concelleira da Coruña, Avia Veira ou o alcaldesa de Allariz, Cristina Cid A dirección incorpora tamén a parlamentarios galegos, como Rosana Pérez, Mercedes Queixas, Daniel Castro ou Iago Tabarés. Asemade, integra cadros de relevo no ámbito comarcal como a ferrolá, Mercedes Tobío, a pantonesa, Rosa Prieto ou o militante do Condado, Francisco Chívite . A Executiva Nacional A Executiva Nacional conserva o groso dos membros da anterior período. Así, mantense o núcleo duro de dirección con nomes como Bieito Lobeira, Xavier Campos, Carme da Silva, Ruben Cela, Goretti Sanmartín ou Néstor Rego. As novas incorporacións á dirección proceden do ámbito institucional ou orgánico. Do primeiro, fan parte o parlamentario e voceiro de Soutomaior, Manuel Lourenzo e o ex alcalde vigués, Lois Pérez Castrillo. Do segundo, chegan Lucía López Sobrado ou Breixo Lousada


Summary: Gañaron nas categorías de Xuvenil masculino e feminino, respectivamente.

Galiza gañou dúas das sete bandeiras en desputa esta fin de semana en augas de Sestao, no campionato estatal de bateis, embarcación de remo en banco fixo composta de catro remeiros e un patrón. A Cabana, na categoría xuvenil masculina, e Tirán, na xuvenil feminina, foron os clubs galegos que subiron ao máis alto do podio para recibir as medallas de ouro. Os de Cabana impuxéronse a tripulacións tan potentes como Kaiku, Deustu ou Pasai Donibane. As remeiras de Tirán venceron a Astillero, San Nicolás e as compatriotas de Chapela e Vilaxoán. O pamarés galego complétase, ademais desas dúas medallas de ouro, coas pratas conquistadas por Vilaxoán (infantil masculino) e Ribeira (absoluto feminino) e os bronces de Samertolameu (cadete masculino), Vila de Cangas (promesas femininas) e Mecos (absoluta feminina).


Summary: Néstor Rego subliñou a necesidade de que o Goberno español "informe adecuadamente e con transparencia" de cales son as trabas, en que punto do proceso se atopa e mesmo detalle se hai problemas coa homologación.

O deputado do BNG no Congreso, Néstor Rego, rexistrou unha nova batería de preguntas sobre a demora da posta en marcha dos trens Avril na Galiza, co obxectivo de coñecer as datas en que abrirá o servizo ferroviario. A chegada á Galiza dos trens Avril segue sen data O deputado da formación nacionalista exixiu explicacións e insistiu en que se concreten as unidades que se entregarán e conectarán as principais cidades do país. Así mesmo, pregunta sobre as accións que levará a cabo o Goberno español polo incumprimento de contrato da empresa Talgo e se a denunciará, tal e como sinalou nos medios de comunicación. No pasado mes de xuño, o BNG rexistrou no Congreso unha primeira batería de preguntas sobre a posta en marcha dos trens Avril na Galiza e o seu Plan de Homologación. Solicitaba, daquela, información detallada para coñecer a previsión marcada polo Executivo estatal para a fase de probas, o número de trens que circularían pola rede galega e a redución de tempo estimado nos viaxes entre as principais cidades da Galiza, entre outras cuestións. Transportes sitúa para o verán a chegada dos trens Avril á Galiza Neste sentido, Rego criticou a resposta por escrito emitida polo Ministerio de Transportes, Mobilidade e Axenda Urbana. "En ningún momento, na resposta, se concreta o número de unidades das que se disporán, nin as datas concretas para a posta en marcha, nin o plan de homologación" enumera Rego. O deputado do BNG subliñou a necesidade de que o Goberno español "informe adecuadamente e con transparencia" de cales son as trabas, en que punto do proceso se atopa e mesmo detalle se hai problemas coa homologación. Conflito Renfe-Talgo "A resposta non pode ser máis esvaradía, tendo en conta a polémica suscitada nos medios de comunicación entre Renfe e Talgo polo atraso na entrega dos trens e as dúbidas xeradas sobre o proceso de homologación" lamentou o político nacionalista. Directivos de Talgo terían ordenado eliminar as avarías detectadas no tren accidentado en Angrois Por unha parte, Renfe responsabiliza Talgo pola demora na entrega das trinta unidades de trens Avril que continúan co proceso de homologación. Pola outra, Talgo alega que a dilación se debe aos efectos da pandemia e remite dificultades para o desenvolvemento das probas para a homologación, das que responsabiliza Adif e Renfe. "No medio deste lume cruzado están os intereses da Galiza que ve como se acumulan os atrasos respecto aos compromisos adquiridos en materia de renovación e modernización da frota ferroviaria", asegurou Rego. O deputado insistiu na necesidade de concretar un horizonte temporal para a posta en marcha dos trens que permitirán reducir o tempo de viaxe entre as principais cidades da Galiza, ao tempo que reiterou a solicitude para coñecer o número de trens que circularán pola rede ferroviaria galega.


Summary: A Cámara terá que se posicionar a respeito da proposición non de lei que defenderá a deputada do BNG Ana Pontón, redactada en parceiría coa organización animalista Galiza Mellor sen Touradas.

Hai cinco anos, o Parlamento galego posicionouse en contra de permitir a entrada de espectador@s menores de 16 anos ás corridas de touros. Porén, desde aquela até hoxe "non se fixo nada nesa dirección" e por iso a vicevoceira do BNG na Cámara galega, Ana Pontón, voltará levar á sede parlamentar o veto de menores nas touradas. Así o sinalou a propia Pontón en rolda de imprensa canda o voceiro de Galiza Mellor sen Touradas, Rubén Pérez, comparecencia en que presentaron o texto da proposición non de lei que defenderá a nacionalista co obxectivo de "denunciar os efectos negativos nos menores que acceden aos festexos taurinos". Sinalou Pontón que existen países que prohiben a entrada dos menores ás corridas --Perú, Venezuela, Ecuador ou Portugal, onde a restrición se mantén nos seis anos-- e, por iso, considerou que tamén na Galicia debería "implantarse esta medida" para "protexer os menores da violencia dos espectáculos taurinos". Pola súa banda, Rubén Pérez reiterou que a plataforma urxe ao Goberno galego a "desenvolver medidas lexislativas como as que existen xa en diferentes estados" porque "a violencia ten que desaparecer". Seguindo as indicacións da Convención Internacional dos Dereitos d@ Nen@, Pérez esixiu que non se sigan a expor os menores a este tipo de prácticas.


Summary: Sizia Xosé María Álvarez Cáccamo que talvez o elemento menos influente de Herba aquí e acolá fosse a "atonalidade", uma atonalidade que em nengum caso restringia a música, o qual é certo, pois toda a obra de Cunqueiro é musical

No início de março participei, convidado por Xosé Henrique Costas, numas jornadas on line sobre Cunqueiro que ele organizou na Universidade de Vigo, e pediu-me falar da entrevista que lhe realizara ao genial escritor cinquenta dias antes da sua morte. Comentei que, no instante de ligar a gravadora, as primeiras palavras foram: "–Eu não entendo nada de máquinas", o que andando o tempo me fizera pensar que entrava num dos seus diversos paradoxos. Cunqueiro não entendia nada de máquinas, nem sabia de música, mas isso não lhe impedira escrever en 1933 aqueles versos de cariz futurista: "Eu nascín / –entre as zocas e os lóstregos / na metade da noite– / corenta e sete dias despois do primeiro aeroplano", nem mergulhar nos livros de física do seu filho Álvaro arredor da secção áurea, da imaginação que às vezes tende a ser científico-matemática, a ideia científico-natural do Universo que Heisenberg proclamara em Estocolmo, nem introduzir pequenos pentagramas nalguns dos seus livros. De quem se valeu Cunqueiro para essas transcrições? Os mais apontam a Manuel Ledo Bermúdez, 'O Pallarego', que para além de barbeiro era músico, conversador e amigo e mesmo mecenas do escritor em momentos pontuais Num dos colóquios das jornadas lembrava-se a influência de Cunqueiro na poesia dos 80, e dizia Xosé María Álvarez Cáccamo que talvez o elemento menos influente de Herba aquí e acolá fosse a "atonalidade", uma atonalidade que em nengum caso restringia a música, o qual é certo, pois toda a obra de Cunqueiro é musical. O protagonista d' As crónicas do sochantre é músico, tocador de bombardino e admirador de Rossini. Numa passagem do relato interpreta uma marcha de reverência em Do Maior que Cunqueiro transcreve em pentagrama: clave de Fa, 2/4 e andamento de larghetto. Infelizmente tal recurso não se respeita em traduções como a castelhana de Salvat ou a francesa de L' Harmattan. Quando o sochantre De Crozon está para morrer, pede que lhe acheguem o bombardino aos lábios, e ao ir-se-lhe o derradeiro alento o bombardino "queixouse, e dixo: ¡miii!". Em Si o vello Sinbad volvese ás illas vemos umas "escadas" que Sinbad assobia, igualmente em Do Maior, em 4/4 e em jogo deslizante entre o o quinto e o primeiro grau imitando o som da chifra do afiador. Este recurso adquire maior funcionalidade dramática em O incerto señor Don Hamlet. A cena IV da "Xornada Segunda" abre-se com a música que vém de fóra quando Ofélia entra anunciando os cómicos de Itália. O pentagrama transcreve uma belíssima peça em Ré Maior, clave de Sol e 2/4, que eu utilicei como base em 2011 para compor o Haberá Primavera. Sobre a origem temos feito pesquisas sem nada concluínte, ainda que não semelha música popular senão mais bem litúrgica. De quem se valeu Cunqueiro para essas transcrições? Os mais apontam a Manuel Ledo Bermúdez, 'O Pallarego', que para além de barbeiro era músico, conversador e amigo e mesmo mecenas do escritor em momentos pontuais. Talvez assim fosse, ainda que Mondonhedo é uma cunca de cultura. Qualquer dia a admirada violinista Rebeca Maseda encontra no arquivo da Catedral a origem desta música que anda a navegar polos pentagramas de Álvaro Cunqueiro.


Summary: A Presidencia de Rodrigo Duterte mudou de maneira radical a política do país asiático. Analizamos a virada copernicana de Filipinas no Sermos Galiza 230, xa á venda na loxa. Eis un extracto da reportaxe.

Apenas seis meses despois da súa chegada ao poder, a Presidencia de Rodrigo Duterte á fronte do goberno de Filipinas xa supuxo importantes mudanzas no país. Controvertido e criticado, Duterte insiste desde a Presidencia na mesma retórica incendiaria que o levou á vitoria electoral o pasado 9 de maio. O seu discurso céntrase no combate radical e, aparentemente, sen límites, contra a corrupción, a criminalidade e as drogas. Os tres principais problemas do país. No entanto, a maior mudanza atinxe ao relacionamento internacional no que apostan en romper con Washington e, en troca, profundar na parcería con China e Rusia. Nas eleccións presidenciais do 9 de maio do pasado ano 2016, Rodrigo Duterte, candidato do Partido Democrático Filipino–Poder Popular, atinxía unha clara vitoria ao conseguir o 39,01% dos votos e distanciarse en case 7 millóns de votos do segundo candidato máis votado, o liberal Mar Roxas. Duterte, avogado de 71 anos, ascendía até a Presidencia despois de ter exercido durante 22 anos como alcalde da importante cidade de Dávao.


Summary: Este domingo 29 de novembro a asociación cultural O Galo organiza unha fest-noz (foliada bretoa) na Nave de Vidán, que contará con músicos galegos e coa harpista bretoa Bleuenn Le Friec.

Esta é a terceira edición da fest-noz que celebra O Galo de forma anual. Trátase dunha tradición moi arraigada na cultura bretoa, e desde a asociación cultural compostelá animan a acudir pois é "moi fácil aprender, non se precisan habilidades especiais nin ir a obradoiros previos". O domingo pola banda galega estarán os grupos Tis Che Tein e Carricobanda, que habitualmente interpretan repertorio tradicional dos países celtas, ademais do gaiteiro Pablo Pascual. Poderase bailar distintas danzas tradicionais, como gavotte, an dro, laride, cercle circassien, scotish… O profesor de baile, Suso Cancelas, da asociación Monteira Danzas do Mundo, será o encargado de animar e coordinar as persoas que queiran iniciarse ou perfeccionar os distintos bailes. Pola banda bretoa estará a harpista Bleuenn Le Friec, especialista en harpa clásica que se formou en Musikene (Donostia) e en Alemaña. Foi integrante da JONDE, da Gustav Mahler Jugendorchester e da Verbier Festival Orchestra. Foi harpa solista da Neubrandenburger Philharmonie. A fest-noz comezará ás 18 horas e a entrada custa 5 euros.